กรมการศาสนา จัดพิธีเจริญพระพุทธมนต์ถวายพระราชกุศล เนื่องในโอกาสมหามงคลเฉลิมพระชนมพรรษา สมเด็จพระนางเจ้าฯ พระบรมราชินี 3 มิถุนายน 2565
นายเกรียงศักดิ์ บุญประสิทธิ์ อธิบดีกรมการศาสนา กระทรวงวัฒนธรรม เปิดเผยว่า เนื่องในโอกาสมหามงคลวันเฉลิมพระชนมพรรษาสมเด็จพระนางเจ้าฯ พระบรมราชินี 3 มิถุนายน 2565 ได้ร่วมกับวัดและองค์กรเครือข่ายทางศาสนา จัดกิจกรรมเฉลิมพระเกียรติ และการประกอบพิธีทางศาสนาถวายพระราชกุศล แด่สมเด็จพระนางเจ้าฯ พระบรมราชินี เนื่องในโอกาสสำคัญ โดยกำหนดจัดกิจกรรมทั้งส่วนกลางและภูมิภาค สำหรับส่วนกลาง ร่วมกับวัดโมลีโลกยาราม เขตบางกอกใหญ่ จัดพิธีเจริญพระพุทธมนต์ ถวายราชสักการะเบื้องหน้าพระบรมฉายาลักษณ์ และพิธีถวายภัตตาหารเพลแด่พระสงฆ์ ในวันที่ 1 มิถุนายน 2565 เวลา 10.00 น.    สำหรับส่วนภูมิภาค ประสานงานกับสำนักงานวัฒนธรรมจังหวัดทั่วประเทศ จัดกิจกรรมตามความเหมาะสมของแต่ละจังหวัด ภายใต้สถานการณ์การแพร่ระบาดของโรคโควิด-19  ได้แก่ กิจกรรมเทศน์มหาชาติเวสสันดรชาดก พิธีเจริญพระพุทธมนต์และปฏิบัติธรรม การจัดนิทรรศการเฉลิมพระเกียรติ กิจกรรมที่สอดคล้องกับค่านิยม 12 ประการ กิจกรรมจิตอาสาบำเพ็ญสาธารณประโยชน์ เพื่อบำรุงขวัญและกำลังใจ ให้พุทธศาสนิกชนที่เป็นพสกนิกรภายใต้พระบรมโพธิสมภาร ได้แสดงออกถึงความจงรักภักดี ส่งเสริมให้พุทธศาสนิกชนได้น้อมนำหลักธรรมมาปรับใช้ในการดำเนินชีวิตประจำวัน มีความสามัคคี ปรองดอง ด้วยการทำกิจกรรมทางพระพุทธศาสนาร่วมกัน โดยมีสถาบันพระมหากษัตริย์เป็นศูนย์รวมจิตใจของคนไทยทั้งชาติ